text: Sant Esteve homenatjarà Albert Falguera, una icona de l'handbol sesrovirenc – La Bústia
  Per Esports 10 de setembre de 2019 a les 17:00 0 894 Visites
  El jugador tanca una etapa al Sanes Arena de 20 anys jugant al primer equip
  El Sanes Arena acomiadarà, aquest dimecres 11 de setembre (12.30 h), Albert Falguera, qui deixa la pràctica de l'handbol després de 30 anys militant el CH Sant Esteve Sesrovires. Serà un partit d'homenatge que enfrontarà el primer equip sesrovirenc i el Sanes Legends, un combinat d'exjugadors de l'entitat.
  A finals de la dècada dels 80, Falguera va iniciar-se a l'handbol a Sant Esteve amb només 6 anys. Després d'escalar tots els esglaons i categories va debutar amb el primer equip, la temporada 1998-1999 quan encara era juvenil. "Sempre he jugat al CH Sant Esteve i ho he fet durant 20 temporades al primer equip", explica Falguera a La Bústia.
  Durant dues dècades, Falguera ha estat partícep de la millor etapa de la història de l'handbol sesrovirenc i en la selecció catalana juvenil. "Tinc molts i bons records. Em quedo amb el campionat d'Espanya júnior (2002), després de ser-ne sotscampió l'any anterior", assegura.
  Amb la samarreta del CH Sant Esteve Sesrovires, Falguera subratlla que "la fita esportiva més gran va ser disputar la fase d'ascens a Divisió d'Honor Plata, fa dues temporades". A més, el jugador sesrovirenc mai oblidarà "les finals guanyades de Copa Catalana, els partits de Supercopa de Catalunya contra el Barça de Lliga ASOBAL. El millor record és amb els companys amb qui he compartit vestidor".
  En la maleta de la seva trajectòria esportiva també hi ha taques negres. "El pitjor record han estat les lesions", apunta. Falguera es va trencar tres cops el lligament creuat anterior" i les corresponents intervencions quirúrgiques i la recuperació", assenyala.
  Abans d'acomiadar-se, Falguera té paraules d'elogi per a la junta directiva: "són persones que ho fan amb el cor, sense esperar res a canvi. Sant Esteve és més que un club, té un projecte realista sense fer volar coloms i treballa bé amb la gent de la casa. Prova d'això són els 27 anys seguits que encadena l'equip a Primera Nacional".